b'\n_START_ARTICLE_\nIvan Pu\xc4\x8dnik\n_START_SECTION_\nMladost in za\xc4\x8detki\n_START_PARAGRAPH_\nOd rojstva dalje je \xc5\xbeivel in delal na doma\xc4\x8di kmetiji v \xc4\x8cre\xc5\xa1njevcu v ob\xc4\x8dini Slovenska Bistrica, ki jo je prevzel po o\xc4\x8detu. Ukvarjal se je predvsem s sadjarstvom in v sadjarskih krogih u\xc5\xbeival velik ugled. Skozi celo \xc5\xbeivljenje se je zavzemal za ureditev socialnega polo\xc5\xbeaja slovenskega kmeta ter njegovo bolj\xc5\xa1o povezanost in organiziranost ter za uveljavitev demokracije._NEWLINE_Njegov mlaj\xc5\xa1i brat Jo\xc5\xbee Pu\xc4\x8dnik je bil znani politi\xc4\x8dni disident in kasneje predsednik Demosa in predsednik Socialdemokratske stranke Slovenije.\n_START_SECTION_\nPoslanec republi\xc5\xa1kega zbora\n_START_PARAGRAPH_\nPoliti\xc4\x8dno kariero je za\xc4\x8del kot ob\xc4\x8dinski odbornik v Slovenski Bistrici, to je bil dva mandata od leta 1959 do 1968. V obdobju od 1964 do 1968 je bil predsednik skup\xc5\xa1\xc4\x8dine Kulturne skupnosti Slovenska Bistrica._NEWLINE_Od leta 1969 do 1974 je bil poslanec Republi\xc5\xa1kega zbora skup\xc5\xa1\xc4\x8dine Slovenije. Leta 1971 je bi eden izmed petindvajseterice poslancev, v t. i. aferi 25, ki so temeljito razburkali takratno politi\xc4\x8dno \xc5\xbeivljenje, ko so mimo SZDL in ZK za \xc4\x8dlana predsedstva predlagali dr. Ernesta Petri\xc4\x8da Ker ni \xc5\xbeelel odstopiti z mesta poslanca je bil kasneje izklju\xc4\x8den iz politi\xc4\x8dnega \xc5\xbeivljenja.\n_START_SECTION_\nPoslanec skup\xc5\xa1\xc4\x8dine in \xc5\xbeupan\n_START_PARAGRAPH_\nLeta 1988 je bil eden od ustanoviteljev Slovenske kme\xc4\x8dke zveze, prve demokrati\xc4\x8dne stranke v Sloveniji po 2. svetovni vojni, ki se je kasneje preimenovala Slovensko ljudsko stranko. Bil je tudi eden od podpredsednikov stranke ter \xc4\x8dlan njenega izvr\xc5\xa1ilnega odbora._NEWLINE_Na volitvah v dru\xc5\xbebenopoliti\xc4\x8dni zbor 8. aprila 1990 je kandidiral na listi Slovenske kme\xc4\x8dke zveze ter bil tudi izvoljen v Skup\xc5\xa1\xc4\x8dino Republike Slovenije. Za \xc4\x8dasa svojega mandata je vodil komisijo za denacionalizacijo._NEWLINE_Od leta 1991 do 1994 je bil \xc5\xbeupan Ob\xc4\x8dine Slovenska Bistrica. Med osamosvojitveno vojno je kot predsednik skup\xc5\xa1\xc4\x8dine ob\xc4\x8dine Slovenska Bistrica vodil pogajanja s poveljnikom tamkaj\xc5\xa1nje voja\xc5\xa1nice in prepre\xc4\x8dil spopade med slovensko teritorialno obrambo in jugoslovansko vojsko. Zaradi njegovih zaslug so mu v Slovenski Bistrici podelili tudi naziv \xc4\x8dastnega ob\xc4\x8dana._NEWLINE_Od ustanovitve leta 1997 do leta 2007 je bil \xc4\x8dlan Komisije Vlade RS za popravo krivic.'